**Familha** : Bèstias **Nom** : Lo reipetit

# Origina :

Tota la zòna occitana, e mèi que mèi la Gasconha.

# Descripcion :

Lo reipetit de la mitologia gascona qu’es l’auchèth aperat atau en la vita vitanta, e qui a recebut aqueth nom pr’amor de las colors (roi e jaune) qui’u hèn com ua corona suu cap. Lo reipetit qu’es considerat com lo mèi petit de tots los auchèths de nòste. Qu’es sovent con.honut dab la maria-shorra, e los dus genres d’auchèths, lo mèi sovent, no’n hèn pas qu’un en la cultura populara tradicionau.

# Istòria :

Un jorn que l’agla grana e’s vantava d’estar la mèi hòrta de totas las ausèras deu cèu, lo reipetit que la desfida en la díser qu’es capabla de volar mèi haut qu’era. L’agla, mespresanta, que fenís per acceptar lo concors « deu mèi haut qui vole », mès quèn s’envola, lo reipetit que s’es pausat suu son cap, shets de se har véder. L’auseròt, de tant leugèr qu'es, lo son pes no’s tròba pas, e l’agla non s’aperceu pas d’arren. A cada còp que l’agla e pensa d’avéder volat pro haut entad avéder ganhat, qu’enten la vutz deu petit en dessús d’era, e fin finala, que reconeish la soa des.hèita. Qu’es estada vençuda per lo mèi petit de tots los auchèths deu cèu. Desempuish lavetz, qu’apèran aqueste « lo reipetit ».

# Intertextualitat :

* Lo reipetit qu’es aperat de faiçon equivalenta en francés lo *roitelet*.
* Los etnològues e mèi que mèi Fabre, qu’an estudiat ua costuma unqüèra viva non i a pas hòrt de temps en los vilatges occitans: los adolescents (mascles) de la comuna, tot an, que s’amassavan entà ensajar de gahar (tot viu, ce disen) un reipetit. Lo qui s’i escadè en permèr qu’èra sacrat eth medís « rei petit » deu vilatge, e que « regnava » simbolicament pendent un an. Los especialistas que disen que l’auchèth, aquí, qu’es lo simbèu deu sèxe hemnenc, e qu’aquera caça que seré de hèit un rituau de passatge a l’atge adulte. De notar un element qui va en los sens aqueth: lo nòm de « shoneta » (aut nòm de la maria-shorra ) que designava classicament lo sèxe de las gojatas.
* Dàvid e Goliat.